ธปท.เลื่อนกฎเกณฑ์คุมปล่อยกู้อสังหาฯ
ธปท.เลื่อนการควบคุมเกณฑ์การปล่อยกู้สำหรับซื้อที่อยู่อาศัยแนวราบ LTV ออกไปยาวถึงปี 2556 หวั่นซ้ำเติมอสังหาริมทรัพย์
30 ต.ค. 2565

ธปท.เลื่อนการควบคุมเกณฑ์การปล่อยกู้สำหรับซื้อที่อยู่อาศัยแนวราบ LTV ออกไปยาวถึงปี 2556 หวั่นซ้ำเติมอสังหาริมทรัพย์ 
ที่ประชุมคณะกรรมการนโยบายสถาบันการเงิน (กนส.) ธนาคารแห่งประเทศไทย (ธปท.) มีมติผ่อนผันการบังคับใช้เกณฑ์การให้สินชื่อวงเงินกู้ต่อหลักประกัน (LTV) เพื่อซื้อที่อยู่อาศัยราคาต่ำกว่า 10 ล้านบาท ที่จะบังคับใช้ในวันที่ 1 ม.ค. 2555 ออก ไปเป็นบังคับใช้ในปี 2556 แทน ตามที่สมาคมธุรกิจบ้านจัดสรรขอให้พิจารณาผ่อนผันมาก่อนหน้านี้ 
ทั้งนี้ มติดังกล่าวกำหนดให้เลื่อนการบังคับใช้การให้สินเชื่อที่อยู่อาศัยเฉพาะที่อยู่อาศัยแนวราบ ที่เป็นบ้านเดี่ยว บ้านแฝด แต่ไม่เลื่อนบังคับใช้สำหรับที่อยู่อาศัยแนวตั้ง หรือประเภทคอนโดมิเนียม ห้องชุด เพื่อไม่ให้กระทบกับผู้บริโภค
ก่อนหน้านี้ นายอิสระ บุญยัง นายกสมาคมธุรกิจบ้านจัดสรรได้เดินทางไปหารือกับ นายเกริก วณิกกุล รองผู้ว่าการด้านเสถียรภาพสถาบันการเงิน ธปท. เมื่อวันที่ 3 พ.ย.ที่ผ่านมา เพื่อขอให้ผ่อนผันการบังคับใช้เกณฑ์การปล่อยสินชื่อสำหรับซื้อที่อยู่อาศัยราคาต่ำกว่า 10 ล้านบาท ซึ่งกำหนดให้ธนาคารพาณิชย์ปล่อยวงเงินกู้ต่อหลักประกันกรณีที่อยู่อาศัยแนวสูง เช่น คอนโดมิเนียม ห้องชุด โดยปล่อยกู้ได้ไม่เกิน 90% ของหลักประกัน 
กรณีที่อยู่อาศัยแนวราบ เช่น บ้านเดี่ยว ทาวน์เฮาส์ บ้านแฝด ปล่อยกู้ได้ไม่เกิน 95% ของมูลค่าหลักประกัน ซึ่งจะบังคับใช้ตั้งแต่ 1 ม.ค. 2555 นี้ ออกไปก่อน เพราะจะไปซ้ำเติมธุรกิจอสังหาริมทรัพย์
นายชาติชาย พยุหนาวีชัย ผู้ช่วยกรรมการผู้จัดการ ธนาคารกสิกรไทย กล่าวว่า ธนาคารเห็นด้วยกับการเลื่อนการควบคุมการปล่อยกู้สำหรับที่อยู่อาศัยออกไปก่อน เพื่อเอื้ออำนวยต่อการซื้อบ้านและช่วยลดปัญหาการขาดสภาพคล่องในธุรกิจอสังหาริมทรัพย์ เพราะน้ำท่วมจะทำให้เกิดการชะลอโอนบ้านในตลาด 10-20% จากปริมาณบ้านที่ค้างสต๊อกอยู่ 5 หมื่นยูนิต ขณะที่ผู้ซื้อรายใหม่จะชะลอการตัดสินใจเพื่อทบทวนทำเลและระบบป้องกันน้ำท่วม ทำให้ผู้ประกอบการหลายรายขาดสภาพคล่อง